Seun se liggaam in Apiesrivier gevind(Foto: SAPD) Die liggaam van ŉ 11-jarige seun is gevind nadat hy in die Apiesrivier by Hammanskraal verdrink het. Die Tshwane-nooddienste is omstreeks 19:00 Maandag in kennis gestel van die seun wat die middag vermis geraak het terwyl hy saam met vriende in die rivier geswem het. Die nooddienste en die polisie het ŉ soektog na die seun begin, maar weens swak sigbaarheid en die rivier se sterk vloei, is die soektog gestaak en Dinsdagoggend voortgesit. ŉ Span bestaande uit lede van die soek-en-reddings- en honde-eenheid het onverpoosd na die kind gesoek en sy liggaam is Woensdag gevind.